정조 2년
閏六月十七日辰時。上御熙政堂。大臣三司入侍時。領議政金尙喆。領府事李溵。領敦寧鄭存謙。左議政徐命善。右議政鄭弘淳。行大司憲鄭好仁。行副提學吳載純。大司諫吳載紹。校理朴天衡李謙彬。副校理鄭宇淳李泰永。持平申應淵。正言洪文泳尹行元。修撰黃昇源姜忱。副修撰宋煥億金憙。同副承旨宋煥喆。假注書李集斗。記事官徐龍輔金勉柱。以次進伏訖。尙喆曰。日間極熱。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。三司進前。明聽朕言。蓋不允二字者無他。其外多商量。無商量而有商量者。予豈欺卿等而然乎。一向靳允有難。昨者下敎。爲三司憫然也。非不欲以文字誕告。而文不如語。故今將曉諭。予以和緩。不曰無罪。當日論罪。無容更惜。此豈一分顧藉而然也。爲尙今持難者。如見先大王出於至愛之情。不能無感於天地之大。而渠之忘其慈愛之深。作此難言之罪者。此無他矣。以先王慈愛之故。放倒至此。陷於大戾。先王雖不知。然以爲先王不知。則其爲累於先王之德。何如。先王知之。而不爲處分云爾。則亦爲傷於先王之明。何如哉。粵在成廟。有此等事。成廟誦傳此花開後更無花之敎。則其時三司。不能爭執。又有一義理。以明義錄見之。罪不可容貸。而非必謂窩窟根柢。職由於此也。其爲恐傷先王之德爲難者。後史以先王溺愛不知書之。則其於聖德。何哉。予亦無一分光先王之道。無前之逆。不幸近出。昨年行不得已之事。今年又作不忍之事。雖謂之大義滅親。思其所自出。則亦先王之骨肉也。王室之至親也。是豈可忍哉。至於輿儓下賤。皆曰可殺。此則列聖朝已有行之者。予豈獨賢而不爲。今年若又行之。恐傷先王之德大矣。用次律絶島定配。使之自盡。則此予不負先王。而苟如此。則後史。不以先王之溺愛不知。書出矣。召卿等洞諭。予非咈公議。又非私議也。尙喆曰。前後聖敎懇惻。以恐傷先王之德爲諭。臣等非不欲仰體。而鄭妻之罪。罪關宗社。何哉。此萬世之公法。爲臣子者。孰不沬血請討也。日前三司伏閤。故臣等方欲畢會庭籲矣。昨者有處分之敎。故待下敎爲之計矣。溵曰。此國人共誅之賊也。臣等非不知聖敎之懇惻。而天討遄行之外。無他道理矣。存謙曰。罪關宗社。則爲臣子者。請討之外。安有二議哉。命善曰。伏聞聖敎。臣等非不感動也。然君父之讐。臣等豈以承此下敎。不爲爭執乎。弘淳曰。聖敎雖如此。公法難屈。不敢奉承矣。上曰。卿等異於年少諸臣。應有老成之論。出去更爲領會思之。可也。好仁曰。臣等執法之臣。守法而已。蓋法者。以私意參錯。則法不爲法矣。他無更奏。而以恐傷先王之德爲敎。然近宗亦人臣矣。怙恃上寵。益用作威。則此亦爲逆節矣。渠苟有一分人心。荷曠古之恩。承不世之寵。思有以報答之道。而不此之爲。及與其子。爲沮害聖躬。謀危宗社之計者。此亦可誅之一罪也。載純曰。殿下雖以恐傷二字下敎。而此賊。罪關宗社。則非殿下之逆。卽先王之逆也。而是非殿下之誅也。而乃先王之誅也。恐傷之敎。不敢奉承矣。載紹曰。殿下雖敎以恐傷先王之德也。罪關宗祊。則爲臣子者。不爲請誅。而仰體聖敎耶。上曰。予言無他。不以私害公。不以無當世之公論。累先王之德也。此出於爲傷於聖德也。卿試思之。此事史冊書之。而此變釀於某時。則先王不知。爲害於盛德矣。先王知之而掩置。則以先王盛德。豈其然哉。推諉於一年二年思其義理。則恐予有因私害公之嫌。千思萬度。至有今日。非予不思。予或見古文。至於義理上。有時默會。而昨年已行不忍行之事。今年又當不忍行之事。予所以持難不決者。實累於先王聖德而然也。成廟之臣。亦今日之臣。仁廟之臣。亦今日之臣也。逢迎處。不必逢迎。而將順處。不害將順也。向者前都憲趙㻐。以聖敎之允合。不參能賊孥啓。卿等更須領會。將順。可也。好仁曰。此賊之罪。非比仁城。先大王若知之。必將割恩斷義矣。殿下仰體之道。不過以大經大法行之。其外些少下敎。皆歸之於私。執法之臣。守之公法而已。至於私之一字。聖敎雖縷縷。不敢奉承矣。大抵此賊之前後罪狀。前已盡達。今不必更奏。而法者。祖宗朝法也。殿下守之行之。豈可私自低昂。而至於海島之敎。厥罪如有一分可恕之道。臣等豈敢不奉承聖敎。而此賊之罪。千古罕比。不可以海島而止。且或臣等奉承。則人將謂何。臺體之有損極矣。伏願聖明。亟允臣等之請。煥喆曰。不忍置辟之聖意。非不知也。而千罪萬惡。有難容貸。三司之請。允從。何如。天衡曰。殿下以恐傷先王之德。用次律爲敎。至於恐傷處。海島與一律無異矣。用一律。不害於先王聖德。而亦爲有光於先王之德也。先王在天之靈。知此處分。則必有喜矣。小無累於恐傷先王之德矣。臣等之心。同於殿下之心。今日之臣。卽先朝之臣。若或小傷於先王之德。則臣何敢擧議於此事乎。義理無二。一定公議。允從一律之請。臣等之望也。一律外次律。臣不敢奉承矣。若一毫損傷於先王之德。而作此擧措。則臣分蔑矣。臣何敢仰請一律乎。好仁曰。近宗之逆何限。而逆如此賊。自古無之。罪狀前已顱列無餘。此而不誅。則三司法官。將焉用哉。上曰。卿等猶有逮事先朝。異於新進。予之所以不能無感於天地之大者。人情愛小子。其鍾愛之外。又多難言之事。故或爲累於先王之德。而不忍置辟。以近來所啓觀之。前後就戮者。皆先王之逆。而厚麟兩賊。煽化於外。罪通于天。亦皆伏法。予不容貸。而此則不過宮省之內。肘腋之間。醞釀至此。又有不忍言至難處之端。海島牢囚。以伸公法。不欲手犯者。恐傷先王之德也。曾無一志一事之繼述於先王。故只使爵號自如。則先王之志少慰也。島配爲定。則群臣之請可副也。古之臣。聞此花開後更無花之敎。而果能奉承。則今之臣。何不如古之臣乎。此則罪或有異於外臣。用之次律。亦可爲一段義理也。好仁曰。擁蔽聰明。尤有罪焉。外臣之擁蔽。肘腋之擁蔽。其罪一也。殿下下敎實非公議。而乃私敎也。聖敎懇惻。雖以古之臣而諭之。臣等則不敢仰體矣。上曰。古臣不如卿等而然乎。好仁曰。臣非謂賢於古臣而然也。罪之窮凶。無過於此。一律之外。更無他議矣。上曰。昨者處分爲敎者。非不允從也。次律亦處分。故今以島配爲敎。予亦商量者多矣。先王在時。置辟則幸矣。而予則不忍置辟者。欲言而不可言。非不知公法勝私。而尙今持難者。必有所以而然也。好仁曰。殿下之敎私也。臣等之請公也。皆無異議。若拘於君命。奉承而去。則後世必有辭焉。而臣等亦何以抗顔於縉紳之間哉。上曰。以予私情言之。値千古所無之變。昨年行之。今年又行。則其不幸。何如。又思其所自出。則誰子誰孫。㧕塞之外。此而小事而言之。則其大事難言之處。可以推知。公之一字。有適輕適重。卿之公。事之輕也。予之公。事之變也。載紹曰。昔周公誅管蔡。而不爲累於文王之德。則殿下今日處分。何害於先王之德哉。謙彬曰。蓋四凶不誅於帝堯之時。而誅於帝舜之時。則舜之誅四凶。尤有光於帝堯矣。先王未及誅此賊。而殿下誅之。則益有光於先王。而實多功於宗社矣。安有恐傷聖德之嫌哉。上曰。成湯之聖焉。而猶曰以台爲口實。則予之此擧。亦豈無恐傷之嫌。而大抵從古帝王。有罪無罪之間。骨肉相殘者多矣。如有義理之一分可恕之端。則救生於必死之中。何曰不可。而予之持難者。非不執義理而然也。三司合議更奏。可也。天衡曰。臣等設令昧於義理。連日伏閤。及聞聖敎。義理克正。則臣何敢以旣張之舞。一向牢執乎。臣等之義理。斷以一律外。無他更奏矣。上曰。予之深意。恐傷先王之德故也。好仁曰。方寸之地。擧朝庭籲。若使一國。至於此境。則光景。何如。聖心。何如。亟允三司之請。快施當律。臣等之願也。文泳曰。臣等屢日伏閤。恭俟兪音。及承明日處分之聖敎。故今日登對。快雪君父之讐。以洩神人之憤矣。聖敎以恐傷先王之意。斷以島配之律。蓋此賊之罪。有關宗社。則殿下奉承宗社。不誅此賊。而乃反以恐傷爲難耶。斷以一律。小不害於殿下繼述之德矣。有何恐傷之端乎。臣謂置辟。然後王法快正。輿憤可洩也。行元曰。殿下雖以恐傷先王之意爲敎。而此賊之罪。旣關宗社。則先王。亦必陰誅矣。殿下何難顯戮耶。臣謂置辟之擧。少無恐傷之嫌矣。宇淳曰。殿下今日之敎。臣不敢奉承矣。應淵曰。此賊之罪。萬戮猶輕。島配之敎。臣等豈可奉承乎。一律之外。無他可奏矣。泰永曰。罪關宗社之賊。一律猶輕矣。昇源曰。臣等之請。一律而已。忱曰。此賊之罪。旣關宗社。則斷以一律。可也。豈有殿下恐傷之嫌哉。煥億曰。殿下之敎私也。臣等之請公也。豈以私害公。而如是靳持耶。施以一律。然後王法可伸。而輿憤快洩矣。憙曰。殿下之誅此賊。少無恐傷之嫌矣。上曰。三司太固執矣。說之詳也。爭何支離。一竝遞差。三司諸臣皆退出。承史以次退出。